CELEX: 52016HB0024
Language: da
Date: 2016-08-02 00:00:00
Title: Den Europæiske Centralbanks henstilling af 2. august 2016 om rammerne for datakvalitetssikring af statistik over beholdninger af værdipapirer (ECB/2016/24)

17.8.2016   
            
            
               DA
            
            
               Den Europæiske Unions Tidende
            
            
               C 297/1
            
         DEN EUROPÆISKE CENTRALBANKS HENSTILLING
   af 2. august 2016
   om rammerne for datakvalitetssikring af statistik over beholdninger af værdipapirer
   (ECB/2016/24)
   (2016/C 297/01)
   STYRELSESRÅDET FOR DEN EUROPÆISKE CENTRALBANK HAR —
   under henvisning til statutten for Det Europæiske System af Centralbanker og Den Europæiske Centralbank, særlig artikel 5.1 og artikel 34.1, tredje led,
   under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (1), og
   ud fra følgende betragtninger:
   
               (1)
            
            
               I henhold til Den Europæiske Centralbanks forordning (EU) nr. 1011/2012 (ECB/2012/24) (2) skal rapporteringsenheder, der har hjemsted i en medlemsstat i euroområdet, indberette positioner, transaktioner og, hvis de er tilgængelige, andre ændringer i volumen af de værdipapirer, som de besidder, værdipapir for værdipapir. De nationale centralbanker i de medlemsstater, der har euroen som valuta, er forpligtet til at klassificere og aggregere disse data.
            
         
               (2)
            
            
               Det er nødvendigt, at den overordnede kvalitet af data om beholdninger af værdipapirer både kan vurderes på grundlag af inputdata (individuelle værdipapirer) og outputdata (både individuelle og aggregerede). For at sikre, at statistikkerne over beholdninger af værdipapirer er fuldstændige, nøjagtige og ensartede, fastsætter retningslinje ECB/2013/7 (3) en ramme for datakvalitetssikring (DQM) af disse statistikker.
            
         
               (3)
            
            
               Rammen for datakvalitetssikring fastsætter det ansvar, der påhviler de nationale centralbanker i euroområdet for at sikre kvaliteten af outputdata om beholdninger af værdipapirer og, hvor det er relevant, det ansvar, der påhviler operatørerne af Det Europæiske System af Centralbankers (ESCB's) statistiske database over værdipapirbeholdninger (ESCB Securities Holdings Statistics Database, SHSDB) (herefter »SHSDB«), dvs. Den Europæiske Centralbank (ECB) og Deutsche Bundesbank.
            
         
               (4)
            
            
               For at sikre en konsekvent kvalitet bør alle deltagende ESCB-medlemmer, som indberetter data til ECB inden for rammerne af SHSDB, følge de samme standarder for datakvalitetssikring. Endvidere har de nationale centralbanker uden for euroområdet de bedste forudsætninger for at udføre datakvalitetssikringen af de data, der vedrører investorer, som har hjemsted i deres respektive medlemsstater. Retningslinjer vedtaget af ECB medfører ganske vist ingen forpligtelser for nationale centralbanker uden for euroområdet, men artikel 5 i statutten for Det Europæiske System af Centralbanker og Den Europæiske Centralbank finder anvendelse på de nationale centralbanker såvel i som uden for euroområdet. Nationale centralbanker uden for euroområdet, som indberetter data til ECB inden for rammerne af SHSDB, bør derfor fastsætte og gennemføre alle de foranstaltninger, som efter deres opfattelse er nødvendige for at udføre den i retningslinje ECB/2013/7 omhandlede datakvalitetssikring. De nationale centralbanker uden for euroområdet bør samarbejde med hinanden, med de nationale centralbanker i euroområdet og med ECB om at anvende rammen for datakvalitetssikring i overensstemmelse med den retningslinje —
            
         VEDTAGET DENNE HENSTILLING:
   I denne henstilling har begreberne »statistik over beholdninger af værdipapirer« og »datakvalitetssikring, DQM« samme betydning som i retningslinje ECB/2013/7.
   Adressaterne for denne henstilling bør anvende rammen for datakvalitetssikring på de statistikker over beholdninger af værdipapirer, som er fastsat i artikel 11, stk. 3 til 6, i retningslinje ECB/2013/7, og samarbejde på rettidig måde med operatørerne af SHSDB.
   Denne henstilling er rettet til de nationale centralbanker i medlemsstater uden for euroområdet, som indberetter data til ECB inden for rammerne af SHSDB.
   
      Udfærdiget i Frankfurt am Main, den 2. august 2016
      
         Mario DRAGHI
         
            Formand for ECB
         
      
   
   
      (1)  EFT L 318 af 27.11.1998, s. 8.
   
      (2)  Den Europæiske Centralbanks forordning (EU) nr. 1011/2012 af 17. oktober 2012 om statistik over beholdninger af værdipapirer (ECB/2012/24) (EUT L 305 af 1.11.2012, s. 6).
   
      (3)  Den Europæiske Centralbanks retningslinje ECB/2013/7 af 22. marts 2013 om statistik over beholdninger af værdipapirer (EUT L 125 af 7.5.2013, s. 17).